  Майя Бывальцева Алнаш ёросысь Блатгуртын (Ромашкино) вордскем Владислав Лекомцевлэн спорт удысын кизилиез 2013-тӥ арын суй-пыдзыя сӧсыр спортсменъёс пӧлын куасэн бызьылонъя дуннелэн чемпионатаз куинь зарни медаль утэмез бере ӝутскиз. Нош 2014-тӥ арын Паралимпи шудонъёсын куасэн бызьылонъя но биатлонъя ӵошатсконъёсын кык зарни но куинь бронза медаль утыса, удмурт пияш Удмуртилэн данэз луиз. Со дырысен спортсмен выль но выль вормонъёсыныз шумпоттэ. 2021-тӥ арын Дуннелэн кубокез понна вожвылъяськон улсын 12 ӵошатсконъёс пӧлысь (куасэн бызьылонъя – тямыс, биатлонъя – ньыль) со 12-аз ик вормиз. Сочиын сборъёс дыръя (2018) Фото: vk.com (Vlad Lekomtcev) © Луоз яке уз - Милям декабрьысен кутско Дуннелэн кубокез понна ӵошатсконлэн этапъёсыз, мартэ быро. Нош таяз сезонын ми воксё ум тодӥське вал, этапъёс луозы яке уз шуыса. Соин мылкыд секыт вал ни шуод-а, мар-а. Малпамы, сезон проходной, просто кыӵе ке но российский стартъёсы пыриськом. Сэре феврале ми Сочие гурезьёсы сборъёсы кошким. Отын веразы ни Словения но Финляндия ответственность ас вылазы басьтозы, Дуннелэсь кубоксэ ортчытозы. Ми, конешно, туж шумпотӥм, кӧня дасяським-дасяським. Соин туж умой ивор вал со. Тӥни озьы февраль толэзе гинэ тодӥм, что этапъёс луозы, и февральысен уже настраиваться кариським. - Дасяськемын вал, лэся, вань кужымез сётыса, малы ке шуоно кык этапъёсын кӧня вал ӵошатсконъёс куасэн бызьылонын но биатлонын, одӥг стартэз но келямын ӧвӧл! - Милям январь толэзе дуннелэн чемпионатэз ортчын кулэ вал Норвегиын, Лиллехаммерын. Соин ик тазьы ик апрель толэзе ни, шуыны луоз, кутским дасяськыны, май-июнь толэзе зол уж вал. Валамон, туж настраивался, нош куке шуизы, что дуннелэсь чемпионатсэ отменить карозы, кӧня ке киос ошиськизы: сомында дасяським, кӧня кужым сётэмын. Гужем куазь пӧсь вал, тренировкаос катьтэммытозь вал. Мон таяз арын Удмуртилэн сборнояз тазаос пӧлын тренироваться кариськи. Соосын, мон малпасько, прогресс адӟиське. Дуннелэн кубокез понна вожвылъяськонлэн кыкетӥ люкетаз, Финляндия (2021) Фото: VuokattiSport © - 12 ӵошатскон пӧлысь одӥгзэ ке но келяны малпанэд ӧй-а вал?! Мискинь француз Бенжамин Давье ялан кыкетӥ интые кыльылӥз. - Бен, со туж ӝожомемын вал ни. Адӟиське вал, солэн вормемез потэ шуыса. Кытын но отын мон солэсь пыдныр мында гинэ выигрывать карылӥ. Берлояз 10 сотых-а, мар-а выиграть кари солэсь. Соин со туж ӝоже усемын вал, но мон туж шумпотӥсько, быгатӥ шуыса. Карьераям нырысьсэ мон вань гонкаосты кубокъёсын ворми! Но азьланяз самой главной старт – со Пекин, кытчыозь арлэсь ӧжытгес кылемын ни. Вуоно сезонын милям эшшо луоз дуннелэн чемпионатэз, таяз сезонысь выжтӥзы. Туж ответственной ар лыдӟиське милям. 5-тӥ январе милям кутске чемпионат мира, нош 5-тӥ мартэ ни нырысетӥ гонка Паралимпийской шудонъёсын. - Мар мылкыд сётэ на кужымез быдтӥсь тренировкаосы ялан ветлыны? Тынад Кубокъёсыд мар ке мында ни, дуннелэн чемпионэз, Паралимпиадалэн чемпионэз луид ни. - Куке ми 2018-тӥ арын дасяськиськом вал Кореяе, оскисько вал, милемыз допустить карозы шуыса. Но нылъёсты лэзизы, пияшъёсты ӧз. (Паралимпи шудонъёс 2018-тӥ арын 9-18 южтолэзе Пхёнчханын ортчизы. Россиысь 30 спортсменъёс нейтральной атлетъёс сямен пыриськизы, огъя зачётын кыкетӥ инты басьтӥзы – ред.) Пушкын кыӵе ке осадок вань-а, мар-а, что асме реализовать ӧй кары быдэсак. Малпасько вал Кореяын но быгато нюръяськыны медальёс понна, Сочиын сямен ик, оло, нош умойгес. Тӥни со мыным кужым сётэ, малы ке шуоно вань мар доказывать карыны. Соин ик али сыӵе мотивация, что кулэ Пекинын, Китайын, асме возьматын. Ваньмыз умой луиз ке, надеюсь, отстранениос нокыӵе уз луэ ни, быгатӥ ке Пекинын вань малпанъёсме быдэстын, соку аслым чуть-чуть слабина сёто шуод-а, мар-а. Нош али гитаралэн сиосыз кадь ик золскемын, быдэс командаен настраиваться кариськиськом. - Нейтральной флаген гинэ лэзизы ке? - Тани милям нылъёсмы выступать каризы под нейтральным, озьы но ваньзы тодо, спортсмен Россиысь шуыса. Мон малпасько, главное мыныны. Спортсменлэн ньыль арлы валтӥсь стартъёсыз – Паралимпи шудонъёс. Потэ отын аслэсьтым кужымме эскереме. Сочиын мыным 19 арес гинэ вал ай, аслым осконэ но сокем ӧй на вал. Али дуннелэн кубокезлэн этапъёсаз вормылӥсько, уверенность вань ни, соин ик самой бадӟым осконъёс. - Ас кужымедлы оскон мултэс осконэ медаз выжы… - Ы-ы, солэсь палэнтӥськыны кулэ. Мон малпасько мынам сыӵе уз луы точно, мон реально аслэсьтым кужымъёсме дунъясько, асме кытчы ке вылӥе уг ӝутӥськы мукет спортсменъёс пӧлын. Соос стартын лыкто мон доры, юало, тон бызиськод-а шуыса, мон шуисько, бызисько. О, всё, пе, можно не выходить на старт. Озьы луэ, мон соосты настраивать карисько, дырызлэсь вазь медаз сётске, мед нюръяськозы шуыса! Котькуд нунал астэ пӧртэм шӧдӥськод ук. Соин ик куддыръя мон аслэсьтым соперникъёсме настраивать карисько гонкае (серекья). Дуннелэн кубокез понна вожвылъяськонлэн нырысетӥ люкетаз, Словения (2021) Фото: @stykowskiadrian © Вань мар бордын ужаны - Этапъёс йылпумъяськем бере, Россилэн чемпионатэз ортчиз, отын вань гонкаосын ӧд ни вормы. Кужым быриз яке мукет спортсменъёслы утыны сётӥд?! - Март толэзь милям плотный вал, 12 гонка вал, эшшо Россилэн чемпионатэз. Котьма ке но, эмоционально но чуть-чуть уже перегорел, ял карем потэ вал ини кӧня ке, организм перегружен вал. Мон валай, что классикаен мыным выллань тубонъёс ӧзгес тырмылэ, малы ке шуоно отын одӥг подъем вал пичи гинэ, нош мыным трасса кулэ, кытын ке трос тубонъёс. Ӵошкыт трассаын мыным пока секытгес. В общем, вань мар бордын ужаны шуод-а, мар-а. Кин кык бодыен мынэ, соослэн отын преимущество мынэ, соин ик мон трасса сэренгес келяй, дыр. Тани спринт бызим - умой, нырысетӥ инты басьтӥ. Трасса умой вал, тубонъёс но вал. Куке умой трасса, отын мон ас поннам шуисько, нюръяськыны кулэ, как минимум тройкае сюрыны яке вормыны кулэ шуыса. Нош биатлонын мон промахъёс трос лэсьтӥ, больше эмоционально жадиськиз, дыр. Соиз тоже вань: трос гонкаос вал, Россилы настрой ӧзгес тырмы шуод-а, мар-а. - Таяз сезонлы тренеред воштӥськиз яке азьвылгес-а? - Ми кык ар уже Максимен (Вылегжанин – ред.) - Кызьыгес ужаны адямиен, кудӥз ачиз вань улонзэ бадӟым спортын вал? - Со туж тунсыко. Туж пӧртэм тренировкаос. Мон но трос бызьылӥсько ин, малпасько вал ачим но трос тодӥсько, номыр вылез уз луы ни кадь, но мон тодӥ туж трос тунсыко информация, туж тунсыко тренировкаос. Со ачиз но тренироваться кариське ук, мон со сьӧры кыстӥськисько шуыны луэ, соин ик, дыр, со мыным туж бадӟым прогресс сётӥз. Скоростной тренировкаосын сыӵе понятие вань – лактат. Куке скоростной тренировка кариськод ке, вир басьтӥськод но учкиськод цифраосты. Соос бадӟым ке, тренировка иназ уг мыны. Соиз но туж тунсыко. Мар со вера, али ваньзэ ачим но переваривать умой уг кариськы ай! Но арысь аре соин кусып юнгес но юнгес луэ ин. - Таяз Вылегжанинэн тросгес дасяськид яке сборноен? Отын мукет тренер ... - Сборнойын мукет тренер, озьы. Но коронавирус сэрен мон август пумозь гужем татын тренироваться кариськи. Но сборное но кошкисько ке, кусып возиськом. Кенешисько, куке скоростной тренировкаос ортчо, кызьыгес кытын ке но аслыд чуть-чуть сачкануть кароно (серекья – ред.), нош кытын ке кулэ золгес астэ возьматыны. Вот соин ик котьку на связи. Инвожое ини Владислав Лекомцевез сборъёс возьмало. Толсуре Дуннелэн кубокез понна вожвылъяськонъёс кутскозы Нялтас вераса, Владиславлэн Владимир выныз но куасэн бызьылэ, со спортъя дано мастер ним басьтӥз ни, Удмуртилэн сборнояз пыре. Агаез солы тренировкаос пумысен но, огъя улонъя но визь-кенеш сётъя. Владислав но Владимир Лекомцевъёс Фото: instagram.com/vlad_leki ©  Коронавирус - Коронавирусэн шуркынмонэ висид шуид. Со зол шуккиз-а тазалыклы, кужымлы? Кӧня дырлы дасяськон ӧрысь потӥд? - Ноябре кытын ке 1-2 числа, дыр, заразиться кариськи. 10 нунал нокытчы но ӧй пота, карантинын вал. Секыт вал: йыр зол висиз, синъёс но висьыло вал, зынъёсты, шӧмъёсты ваньзэ ыштӥ, насморк но зол вал. Но валтӥсез - тыос ӧз сӧриське. Тыосты кутысал ке, организмлы секытгес луысал, дыр. Нош мон 10 нунал кылли, антибиотикъёс номыр но ӧй юы, морсъёс да, варення да, мар да, чечы. Йӧнатӥськем бере сразу сборе кошки. Но котьма ке но коронавирус бере секытгес вал нырысь нуналъёсы, нырысетӥ арнязэ. Калыккуспо кусыпъёс - Россиысь спортсменъёс шоры кызьы учко мукет спортсменъёс, радъясьёс, тренеръёс? Допинген герӟаськем куашетон шӧдӥське на-а? - Со история вунэтэмын ни. Финляндиын Дуннелэн кубоказ Германиысь но спортсменъёс ветлӥзы, тунсыкъясько, кызьы ми тренироваться кариськиськом, кӧня пол нуналлы быдэ тренировкаосмы милям. Малпасалзы ке, что ми «чылкыт ӧвӧл» шуыса, соос ӧй ӟечьяськысалзы, ӧй но вераськысалзы. Вань странаос ялан ӟечьясько, вераськыны туртто. Но кыл барьер люкетӥз, английскиен мон пока умой-умой вераськын, пуксьыса, тани тӥледын кадь, уг быгатӥськы (серекья - ред). Умой югдур, эшъяськон мылкыдо. Куке ми под нейтральным флагом выступать кариськом вал, вот соку шӧдӥське вал, палэнскогес кадь шуыса. Канадаын куке выступать карим, милем даже вакс-кабинаос ӧз сётэ вал. Сётӥзы кыӵе ке вагончикъёс порма, российский командалы гинэ сыӵе вал. Эшшо одӥгез Хрусталь кубок (2020) Фото: Luc Percival © - Огаз толалтэ калыккуспо ӵошатсконъёсты чик ӧй вал кадь, кызьы сое ортчытӥды? - 2016-2017 аръёсы сезон вал кадь со. Но ми соку Россиын марафонъёсы пыриськылӥм – Russialoppet марафонъёсы (Russialoppet – пӧртэм интыосын кузь сюресэз бызьылонъёсын серия, кытчы 40-лэсь трос ӵошатсконъёс пыро – ред.). Бызьылыны кулэ вал, формаез возьыны. Russialoppet радъясьёс паралимпиецъёс пӧлын «Кубок духа» ӵошатскон радъязы. Отын ми озьы ик стартовать карим тазаос пӧлын, озьы ик 50 километр бызимы, кытын но отын 30 километр. Мон малпасько со марафонъёс чиданлыкез юнгес каризы. Озьы одӥг сезонэз кельтӥм, мукетаз под нейтральным флагом выступать карим ни. Англи кыл - Вить ар талэсь азьло верад вал, англи кылэз рос-прос дышетыны кутскид шуыса, пӧрмиз-а? - Кык-куинь толэзь мон дауртӥ дышетыны. Сэре аслым оски, ваньмыз умой кадь. Рос-прос вераськыны уг быгатӥськы ай, но «поддержать общение» быгатӥсько. Умойгес вераськон понна кулэ эшшо заниматься кариськыны. Тани сборъёсы кошким ке, гужем дасяськон кутскиз ке, отын ӝытъёсы куддыръя номыр карыны, отын уже подтягивать каро. - Командаяды вань-а пияшъёс-а, нылъёс-а, ӵош ке тренироваться кариськиськоды, кудъёсыз вераськыны быгато? - Вань, командаын вань. - Соосын, иське, куспады англи кылын вераськыны кулэ. - Озьыгес кулэ луоз ни, дыр, ы-ы. Дышето, тыршо. Европае но мынӥськод ке, куке нырысь мынӥ вал, мар басьтын но веран но уд тодӥськы. Озьы медаз лу шуса, медаз ӵыжекты шуыса, кулэ дышетын. Куд-огез тренеръёс но али дышетыны кутско ай. Шутэтскон дыр но хобби - Али пичи ке но отпускты вань-а? - Али апрель, май ми татын, дорын, «на лайте»! Спокойно тренироваться кариськиськом, одӥг тренировка (нуналаз – ред.) карисько, тыршисько мугорез возьыны. - Нош кытчы ке мыныса, гань-гань кылльыны луо вылын? - Ветлӥськом, но отын но гань-гань уд кыллиськы. Одӥг тренировка ӵукна кариськод, сэре ни гань-гань кыллиськод зарезь дурын. - Кыӵе ке хоббилы дыр кыле на-а? - Куддыръя приставкаен футбол шудӥсько. Киберспортсмен шуод-а, мар-а! Кинотеатре ветлыны яратӥськом кузпалыным. Озьы гинэ калтыртыны урамтӥ. Металлургын улӥськом но Киров нимо паркетӥ ӵем поръяськом. - Адямиос тодмало-а? - Тодмало, бен. Тӥни «Ашанэ» кемалась ӧвӧл ветлӥм. Удмурт пиосмурт дорамы лыктӥз, тон, пе, Влад ук. Ӟечкылаз. - Кызьы тон со шоры учкиськод: кельше-а тодмамзы, медаз но матэктэ вал кадь-а? - Главное, сюлмысь мед луоз. Озьы ке, умой. Удмуртиын дыръяз Владислав Лекомцев пиналъёсын пумиськонъёсы но ветлэ. Отын со аслаз улон сюресэз сярысь вера, нюръяськыны но азьлань мыныны мылкыд сётэ. Паралимпи чемпионлэн кылъёсызъя, таӵе пумиськонъёс бере куд-огезлэн пиналъёслэн улонзэс спортлы яке тазалыко улонлы сӥзьыны мылкыдзы ӝутскоз, оло Ас улонын воштӥськонъёс - Вить арскын аслад улонад но воштӥськонъёс луизы. Кышнояськид шуыса тодӥмы, сюан ӧд шудэ кадь. - Сюан ӧм шудэ. Ми Питере кошким но расписаться кариським, сэре берен Иже бертӥм. Потэ вал тунсыко, чебересь фотоос мед луозы шуыса: сюан ум кариське бере, хоть туспуктэмъёсын тодэ кылёз (серекья – ред). Февраль толэзе вал со. Кышнояськи но сразу в бой, ужаны. Кык толэзь ӧй берта. Улон питранъёс вылын. - Кышнодэ сьӧрад уд нуллӥськы-а? - Сборе октябре сьӧрам ветлӥз. Милям каньыл, восстановительной сбор вал. Россилэн чемпионатаз но вуиз, отын поддерживать кариз, висиз мон понна. Чемпионатэ куинь ар уже традиционно ветлэ. Мыным капчигес, куке со вӧзын, куке вань поддержка. Владислав Лекомцевлэн кузпалыз Алиса Гречаненко озьы ик спорт удысэн герӟаськемын, со Удмуртиысь спортъя дасяськонъя центрын ужа Вакчи юан, вакчи веран - Тол яке гужем? - Тол. - Зарезь яке гурезь? - Гурезь. - Гурт яке кар? - Соиз но, таиз но мыным кельше. - Биатлон яке куасэн бызьылон? - Соиз но, таиз но. Но тросгес, дыр, куас. Владислав Лекомцев вордскиз 1994-тӥ арын 8-тӥ толсуре Алнаш ёросысь Блатгуртын. 2010-тӥ арысен Россилэн суй-пыдзыя сӧсыр спортсменъёс пӧлын куасэн бызьылонъя но биатлонъя огазеям командаезлэн ёзчиез. Паралимпи шудонъёслэн куасэн бызьылонъя но биатлонъя кык полэс чемпионэз, куинь полэс бронза призёрез (2014), дуннелэн сизьым полэс чемпионэз, Дуннелэн кубокез понна вожвылъяськонлэн тямыс пол вормисез. Россиысь спортъя дано мастер. «За заслуги перед Отечеством» IV степенё орденэн пусъемын. Удмурт кун университетэз «Психолог» ӧнеръя йылпумъяз Тегъёс: Спорт Ижкар Биатлон Удмуртия ВладиславЛекомцев удмуртъёс куасэнбызьылон меӵудмуртъёс  